Es modifiquen els dies de recollida de residus sòlids
26 de Enero de 2017

Carcaixent

L’Ajuntament de Carcaixent ha iniciat una campanya per a informar la ciutadania de la modificació en els dies de recollida de residus sòlids. D’esta manera, a partir de l’1 de febrer, a banda del fem ordinari, dilluns, dimecres i divendres passarà a recollir-se envasos lleugers; dimarts i dijous, paper i cartó; dissabte únicament fem, mentre que el diumenge es mantindrà la recollida de vidre.

Per tal de traslladar als veïns i veïnes els canvis, esta setmana s'està repartint en tots els domicilis de la localitat un tríptic on s’informa del nou calendari de recollida i del tipus de residu que s’ha de reciclar cada dia. També, inclou més informació d’interés com ara l’horari de l’ecoparc o del servei gratuït de retirada de mobles. Junt amb el tríptic s’envia un imant amb el calendari de recollida de residus sòlids per a tindre la informació a l’abast de manera visual i facilitar-ne la consulta.

Ivan Martí, regidor de Serveis Municipals, ha explicat que el canvi en els dies de recollida es deu a una demanda de la població de fa molt de temps, “brics, llaunes i altres envasos de plàstic són deixalles que es generen en el domicili pràcticament a diari, per tant no era suficient donar l’opció de poder reciclar-los durant solament dos dies. Amb el canvi esperem que augmente la voluntat dels veïns de separar el fem que generen i, amb això, el volum d'envasos lleugers que recollim”. El regidor també ha recordat que el reciclatge no només ha de servir per a reduir els danys al medi ambient i l’esgotament dels recursos, sinó que ens permet estalviar costos en producció i consum d'energia.

Per la seua part, Paula Lozano, regidora de Medi Ambient, ha expressat el seu desig que esta mesura no solament incite la ciutadania a reciclar un major nombre de residus sinó, també, a fer-ho de la manera correcta, “tot i que anem pel bon camí i la conscienciació quant al reciclatge és cada vegada major, sovint dubtem sobre quines deixalles s’haurien de separar i quines no; per tant, hem volgut incloure en esta campanya informació d’utilitat per a poder avançar en la cultura del reciclatge. Encara ens queda molt de camí per recórrer i la contribució de totes i tots és molt important».